जिन्ना से संबंध, दूसरे विश्वयुद्ध में डिमांड बढ़ी, ऐड में नजर आया था शोले का गब्बर
Britannia Biscuit Company - ब्रिटानिया…देश का पहला बिस्किट ब्रांड। फिलहाल हमारे देश में बिस्किट का मार्केट करीब 40 हजार करोड़ रुपए का है, जिसमें सबसे बड़ी हिस्सेदारी ब्रिटानिया की है
ब्रिटानिया…देश का पहला बिस्किट ब्रांड। फिलहाल हमारे देश में बिस्किट का मार्केट करीब 40 हजार करोड़ रुपए का है, जिसमें सबसे बड़ी हिस्सेदारी ब्रिटानिया की है। पिछले 7-8 सालों में अपनी डीलरशिप और रिटेल पहुंच को तिगुना करने के बाद ब्रिटानिया कंपनी, सेल्स वैल्यू के हिसाब से बिस्किट कैटेगरी में मार्केट लीडर बनी हुई है। फिलहाल ब्रिटानिया इंडस्ट्रीज डिविडेंड के ऐलान और शेयर वैल्यू की वजह से चर्चाओं में है।
आज मेगा एम्पायर में जानिए ब्रिटानिया के ब्रिटिश स्वामित्व से लेकर भारत में नुस्ली वाडिया के हाथों में आने तक की कहानी… 
कलकत्ता के एक कमरे से मात्र 295 रुपए से हुई शुरू
साल था 1892, ब्रिटिश व्यवसाइयों के एक ग्रुप ने कलकत्ता (मौजूदा समय में कोलकाता) में केवल 295 रुपए की लागत से बिस्किट बनाने का एक छोटा सा काम शुरू किया था। तब घर के एक कमरे में बिस्किट बनते थे। 1897 में गुप्ता ब्रदर्स ने इस एंटरप्राइज को खरीद लिया, जिनमें नलिन चंद्र गुप्ता प्रमुख थे। वह इसे वीएस ब्रदर्स के नाम से चलाने लगे।
जब 1910 में इलेक्ट्रिसिटी आई तो कंपनी ने मशीन से बिस्किट बनाने शुरू किए। कंपनी की पहुंच बढ़ी तो 1918 में सीएच होम्स नाम के अंग्रेज इसमें पार्टनर बन गए और पहली बार कंपनी को नाम दिया ‘ब्रिटानिया बिस्किट कंपनी लिमिटेड’।
वक्त के साथ इसके कई मालिक बदले, लेकिन इन बदलावों और उतार-चढ़ाव से बिस्किट प्रोडक्शन पर कोई नकारात्मक असर नहीं हुआ। मौजूदा समय में ब्रिटानिया की कमान वाडिया ग्रुप के पास है। नुस्ली वाडिया इसके चेयरमैन हैं।
रोचक: ब्रिटानिया और नुस्ली वाडिया का है ‘जिन्ना’ कनेक्शन
ब्रिटानिया की बागडोर नुस्ली वाडिया और उनके वाडिया ग्रुप के पास है। यहां रोचक बात ये है कि नुस्ली वाडिया पाकिस्तान के फाउंडर ‘मोहम्मद अली जिन्ना’ के नाती हैं। जिन्ना की बेटी दीना जिन्ना ने पारसी उद्योगपति नेविल वाडिया (नुस्ली वाडिया के पिता) से शादी की थी।
जिन्ना अपनी बेटी दीना जिन्ना के इस फैसले के सख्त खिलाफ थे। वो नहीं चाहते थे कि उनकी बेटी किसी गैर-मुस्लिम से शादी करे। लेकिन दीना जिन्ना अपने फैसले पर अडिग थीं। वैसे जिन्ना की पत्नी (रत्तनबाई) भी पारसी थीं और उन्होंने धर्म बदलकर जिन्ना से निकाह किया था।
ब्रिटानिया के कारोबार ने दूसरे विश्व युद्ध के बाद पकड़ी थी रफ्तार 
ब्रिटानिया ने प्रोडक्शन बढ़ाने के लिए 1921 में इंडस्ट्रियल गैस ओवन्स का आयात करना शुरू किया। इसके बाद 1924 में मुंबई में पहली फैक्ट्री सेटअप हुई। सब सही चल रहा था कि तभी इसी बीच दूसरा विश्व युद्ध शुरू हो गया। इस दौरान कई कंपनियां ठप पड़ गईं। वहीं कुछ कंपनियों को फायदा भी हुआ, ब्रिटानिया उन्हीं में से एक थी।
दूसरे विश्व युद्ध के दौरान ब्रिटानिया को उस वक्त का सबसे बड़ा ऑर्डर मिला। इस ऑर्डर ने कंपनी की सालाना बिक्री को 8 फीसदी बढ़ाकर 1.36 करोड़ पर पहुंचा दिया। इसके बाद कंपनी ने कई नए प्रयोग किए, 1954 में ब्रिटानिया ने भारत में हाई क्वालिटी वाली स्लाइस्ड और रैप्ड ब्रेड पेश की। यह ब्रिटानिया की एक मजबूत पहचान बनी।
ब्रेड की सफलता के बाद आया ब्रिटानिया केक 
ब्रिटानिया की ब्रेड खूब चली। इसी की सफलता के बाद 1963 में ब्रिटानिया केक ने मार्केट में दस्तक दी और ये भी छा गया। 3 अक्टूबर 1979 को कंपनी का नाम ‘ब्रिटानिया बिस्किट कंपनी लिमिटेड’ से बदलकर ‘ब्रिटानिया इंडस्ट्रीज लिमिटेड’ हो गया। नाम बदलने के बाद कंपनी के प्रोडक्ट्स की खूब बिक्री हुई और साल 1983 में कंपनी 100 करोड़ के आंकड़े को पार कर गई। इसके बाद 1987 में लॉन्च हुआ ब्रिटानिया का पॉपुलर गुड डे ब्रांड।
11 साल ग्लूकोज बिस्किट की सप्लाई की, 2004 में बनी सुपरब्रांड
ब्रिटानिया ने संयुक्त राष्ट्र (यूएन) के वर्ल्ड फूड प्रोग्राम के लिए साल 2000 की शुरुआत में ग्लूकोज बिस्किट बनाना शुरू किए। 11 सालों में 32 हजार टन से ज्यादा बिस्किट की आपूर्ति की गई। साल दर साल कंपनी की ग्रोथ बढ़ी और साल 2000 में फोर्ब्स ग्लोबल की 300 कंपनियों की लिस्ट में ब्रिटानिया को शामिल किया गया। 2004 में कंपनी को सुपरब्रांड का दर्जा मिला।
लॉकडाउन में 80:20 फॉर्मूले वाली रणनीति से ब्रिकी 26% बढ़ाई
मार्च 2020 में देश में कोरोना की वजह से लॉकडाउन लगा। इस दौरान ब्रिटानिया के एमडी वरुण बैरी बिक्री बढ़ाने के लिए 80:20 का नया फॉर्मूला लाए। कंपनी की 95 फीसदी सेल्स बिस्किट, बेकरी और डेयरी प्रोडक्शन से आ रही थी।
रणनीति स्पष्ट थी कि 20% सेल्स लाने वाले प्रोडक्ट्स (गुड डे, मिल्क बिकीज, मैरी गोल्ड, न्यूट्री चॉइस) को प्राथमिकता दी जाए। इससे कंपनी का अप्रैल-जून क्वार्टर का रेवेन्यू 3384 करोड़ रहा। इसी ग्रोथ के बाद ब्रिटानिया नवंबर 2022 में 1 ट्रिलियन रुपए वाली कंपनी बन गई।
2009 में वाडिया परिवार के पास नियंत्रण आया
131 साल के सफर में ब्रिटानिया के स्वामित्व और नियंत्रण को लेकर काफी खींचातानी चलती रही। शुरुआत गुप्ता ब्रदर्स से हुई। 1978 में ब्रिटानिया का पब्लिक इश्यू आया। 1990 के दशक की शुरुआत में एंट्री हुई नुस्ली वाडिया की। उन्होंने धीरे-धीरे कंपनी में हिस्सेदारी लेना शुरू किया और 2009 में पूरी तरह अपने नियंत्रण में ले लिया।